MTLS ลั่นคิดดอกเบี้ยต่ำสุดในระบบ ยันก.คลังจ่อคลอดกม.คุม Non-Bank ไม่กระทบธุรกิจ
MTLS ลั่นคิดดอกเบี้ยต่ำสุดในระบบ ยันก.คลังจ่อคลอดกม.คุม Non-Bank ไม่กระทบธุรกิจ
27 ก.พ. 2561

นายชูชาติ เพ็ชรอำไพ ประธานกรรมการบริหาร บริษัท เมืองไทยลิสซิ่ง จำกัด (มหาชน) หรือ MTLS เปิดเผยถึงกรณีที่กระทรวงการคลังอยู่ระหว่างการออก พ.ร.บ.การกำกับดูแลผู้ให้บริการทางการเงินนอกกำกับของธนาคารแห่งประเทศไทย (ธปท.) โดยจะจัดตั้งหน่วยงานกำกับดูแลกิจการที่ดำเนินธุรกิจคล้ายสถาบันการเงิน (Non-Bank) ว่า เรื่องดังกล่าวไม่กระทบกับการดำเนินธุรกิจของบริษัทแต่อย่างใด และมองว่าการที่มีหน่วยงานเข้ามากำกับดูแลธุรกิจ Non-Bank ถือเป็นเรื่องที่ดี เพราะจะได้มีเจ้าภาพเข้ามาดูแลปัญหา และเข้ามาตรวจสอบการดำเนินงานของผู้ประกอบการทั่วประเทศ ให้มีมาตรฐานเดียวกัน
“ผมมองว่าการที่มีหน่วยงานเข้ามากำกับดูแล Non-Bank เป็นเรื่องที่ดี เพราะจะได้มีเจ้าภาพที่แน่นอน เข้ามาดูแลและกำกับให้เป็นมาตรฐานเดียวกัน ซึ่งในส่วนของ MTLS ยืนยันว่าไม่ได้รับผลกระทบ เพราะการคิดอัตราดอกเบี้ย และค่าธรรมเนียมของเรา เป็นไปตามที่กฎหมายกำหนด และที่สำคัญ อัตราดอกเบี้ยของเราที่คิดกับลูกค้าถือว่าต่ำสุดในระบบ”นายชูชาติ กล่าว